
Parlamentul  României

Camera  Deputaților

Comisia pentru industrii și servicii

București, 20.04.2021
                   Nr.4c-3/177/2021
AVIZ
asupra proiectului de Lege privind aprobarea Ordonanţei de urgenţă a Guvernului nr.11/2021 pentru aprobarea schemelor de plăți și a unor instrumente de garantare care se aplică în agricultură în anii 2021 și 2022


În conformitate cu prevederile art.94 și 115 alin.(3) din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru agricultură, silvicultură, industrie alimentară și servicii specifice și Comisiei pentru buget, finanțe și bănci, care sunt sesizate în fond, cu proiectul de Lege privind aprobarea Ordonanţei de urgenţă a Guvernului nr.11/2021 pentru aprobarea schemelor de plăți și a unor instrumente de garantare care se aplică în agricultură în anii 2021 și 2022, transmis cu adresa nr. P.L.x. 136/2021 din 24 martie 2021, înregistrat la comisie sub nr.4c-3/177/2021 din 24 martie 2021.



Consiliul Legislativ, cu avizul nr.68/24.02.2021, avizează favorabil proiectul de ordonanță de urgență cu observații și propuneri preluate de inițiator.


Senatul, în calitate de primă Cameră sesizată, a adoptat proiectul de lege în ședința din 22 martie 2021.



Proiectul de lege are ca obiect de reglementare aprobarea schemelor de plăţi directe, a ajutoarelor naţionale tranzitorii şi a măsurilor pentru care se instituie instrumente de garantare care se aplică în agricultură în anii 2021 şi 2022. Intervenţiile legislative au în vedere necesitatea asigurării măsurilor instituţionale corespunzătoare creşterii gradului de absorbţie a instrumentelor structurale alocate României în acest sector, prin reglementarea dispoziţiilor generale privind plafoanele pentru plăţile directe şi ajutoarele naţionale tranzitorii şi a transferului de exploataţie, prin stabilirea beneficiarilor şi a condiţiilor care trebuie îndeplinite pentru acordarea plăţilor în cazul fiecărei scheme de ajutor sau de sprijin, cu precizarea cazurilor de forţă majoră, a modului de notificare a Agenţiei de Plăţi şi Intervenţie pentru Agricultură (APIA) şi a modului de asigurare în bugetul Ministerului Agriculturii şi Dezvoltării Rurale a sumelor necesare plăţilor directe şi a ajutoarelor naţionale tranzitorii, precum şi prin reglementarea normelor tranzitorii pentru asigurarea continuităţii plăţilor, având în vedere că cererile unice de plată depuse la APIA în anul 2020 cuprind scheme care se vor plăti în anul 2021, iar unele dintre documentele de eligibilitate se depun în anul 2021.
Examinarea proiectului de lege a avut loc în ședința comisiei din 20 aprilie 2021.
În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege în forma adoptată de Senat.


Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.91 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

PREȘEDINTE,

Sándor Bende
Consilier parlamentar, Isabela-Patricia Robe

